Y.B. PUAN HANIZA BINTI MOHAMED TALHA: Terima kasih Yang Berhormat Speaker kerana memberi saya peluang sebagai ADUN Bebas untuk membahaskan Usul yang dibawa oleh Yang Amat Berhormat Dato’ Seri Menteri Besar. Itu cerita lain. Sekarang kita bahas di dalam dewan, itu boleh PM tepi ya. Saya Lembah Jaya bersetuju dan menyokong tindakan kerajaan untuk memikirkan semula bagaimana mencari penyelesaian terhadap kesenjangan ekonomi dan kesannya terhadap
mereka yang berpendapatan rendah. Golongan B40 yang mendapat gaji harian dan mereka sangat terjejas daripada pandemik COVID-19, oleh itu Lembah Jaya berpendapat keluarga yang berpendapatan rendah ini perlu dibantu segera supaya kesannya dapat diredakan. Jadi Lembah Jaya mohon supaya ada satu program yang bernama ataupun yang melihat kepada nutrisi dan diet anak-anak keluarga B40 dapat disegerakan. Masalah ini bantut di kalangan anak-anak miskin bandar ini dapat ditangani dengan menjalankan atau pun melaksanakan program yang telah dirancang. Jadi ini rentetan daripada laporan UNICEF pada tahun 2018 dengan izin, children without a study of urban child poverty and deprivation in low cost flats in Kuala Lumpur . Daripada laporan tersebut telah menunjukkan bahawa keluarga miskin bandar menghadapi tumbesaran terbantut di kalangan anak-anak mereka dan daripada statistik yang kita perolehi daripada Jabatan Perangkaan Malaysia, melalui kadar pendapatan garis kemiskinan yang terbaru iaitu RM 2,208.00, terdapat isi rumah yang dikategorikan sebagai miskin sebanyak 5,441, peningkatan yang mendadak jadi golongan ini sebenarnya adalah golongan yang berisiko yang mengalami masalah tumbesaran yang terbantut di kalangan anak-anak mereka. Jadi sebagai sebuah Kerajaan yang prihatin perkara ini perlu ditangani segera lebih-lebih lagi daripada pasca COVID-19 yang melibatkan anak-anak yang satu masa akan menjadi pemimpin masa depan negeri dan negara ini. Perkara ke dua yang Lembah Jaya ingin bangkitkan adalah pendekatan Kerajaan untuk meningkat aktiviti ekonomi dalam sektor pembinaan. Walaupun daripada Jabatan Perangkaan meletakkan aktiviti ekonomi dalam sektor pembinaan ini tidak setinggi sektor perkhidmatan dan juga pembuatan namun sektor pembinaan ini mempunyai industri hilirannya.
Oleh itu peluang menyediakan kediaman yang sempurna dan selesa bagi keluarga mereka berdapatan rendah dan juga sederhana rendah melalui Skim Smart Sewa yang dicadangkan oleh kerajaan adalah satu pendekatan yang saya nampak progresif kerana bukan sahaja kita mendengar serta menyelesaikan masalah pembinaan rumah harga kawalan ini dipihak pemaju yang mengambil masa untuk membinanya tapi pada masa yang sama kita juga mempunyai atau pun memiliki unit-unit percuma daripada kaedah baru yang diperkenalkan oleh kerajaan iaitu pembinaan Rumah Selangorku yang membenarkan satu jenis dengan dilengkapi dengan beberapa perabot di dalamnya dengan harga yang lebih berdaya siang dan ini telah menggalakkan pemaju-pemaju yang sebelum ini menangguhkan pembinaan rumah- rumah tersebut sudah berjanji untuk memulakan pembinaannya dalam tempoh 2 tahun dan pada masa yang sama mereka juga akan menyerahkan unit-unit percuma kepada Kerajaan dan unit-unit ini sebagaimana yang disebutkan oleh Yang Amat Berhormat Menteri Besar akan digunakan sebagai unit dalam Skim Smart Sewa dan penyewa-penyewa ini boleh membeli unit-unit tersebut sekiranya mereka sudah mampu untuk memiliki unit-unit tersebut. Jadi kaedah ini sebenarnya telah adalah pendekatan menang-menang, menang bagi pihak pemaju dan juga menang bagi pihak B40 yang mungkin tidak mampu membeli unit tersebut tapi boleh menduduki kediaman yang lebih berkualiti, jadi Lembah Jaya sangat gembira pendekatan ini dilaksanakan. Bukan itu sahaja perkara seterusnya untuk tingkatkan lagi aktiviti
ekonomi dalam sektor pembinaan ini ada satu lagi ruang yang boleh diterokai iaitu pembangunan semula. Ini adalah untuk memastikan dengan izin liveability di kawasan-kawasan bandar lama yang kebanyakannya berusia lebih 40 tahun dapat diberi nafas baru kepada kawasan-kawasan tersebut. Alhamdulillah baru-baru ini garis panduan pembangunan semula bandar telah pun diluluskan dan ini mampu ;
1. Mengoptimumkan penggunaan tanah atau pun kawasan di bandar-bandar yang kita lihat pada hari ini sudah terhad kerana pembangunannya sudah tepu.
2. Ia mampu mengelakkan rebakan pembandaran atau pun dengan izin urban sprawl
3. Meningkatkan nilai hartanah yang sebelum ini yang merupakan kawasan- kawasan selang atau pun kawasan-kawasan yang sudah mati.
4. Dapat meningkatkan aktiviti ekonomi di kawasan yang dibangunkan.